钦定古今图书集成/明伦汇编/官常典/第105卷 > 《为定王让兼知司礼寺事表》李峤
## 钦定古今图书集成/明伦汇编/官常典/第105卷 > 《为定王让兼知司礼寺事表》李峤

臣攸暨言：“伏奉恩制，命臣兼知司礼寺事。臣本无操
履，素乏艺能，凭借葭莩，遂叨冕笏。画熊刻鹄，非有天
才；簪犀纽龟，但因地势。鉴空虚微眇之质，验庸暗不
逮之资，素简神衷，岂劳铨叙？幸得攀光日月，藉宠侯
王，禄比万户，爵穷五等，备梁园之车服，司周室之典
经，朝夕起居，出入陪奉，在生多幸，于臣已足。岂可重
叨非据，更窃隆班，上亏国章，下速身谤？昔汉畴稷嗣，
将冠九飨；虞昇伯夷，实掌三礼。奉烝尝祈祀之典，有
匏土笙镛之节，匪徒移风易俗，兼且尊事神祇，岂于
凡庸，所可参议？况此司礼分职，见有二卿，并在官联，
事且无缺，更参驽蹇之足，徒乱鸳鸿之序。伏乞圣慈
迥鉴，天造曲成，矜其歉切之心，念其”尸旷之责。怡然
俯察，霈乎垂许。则至公之道，实弘于圣朝；多幸之灾，
不累于凡识。无任惭惧屏营之至。谨诣朝堂奉表以
闻。